הגשם מאחרינו והימים החמים כבר כאן - וזה בדיוק הזמן להעביר את הזמן בשעות הערב במרפסת או בגינה, בפינת הישיבה הנעימה והנוחה. אז מה יצריך מכם הכי פחות תחזוקה, איך תתאימו את הרהיט לסגנון העיצוב של הבית ומה לא מתאים לאקלים הישראלי.
כך או אחרת, לא משנה איזה ריהוט תרכשו, קחו בחשבון שעדיף שהוא יהיה באזור מקורה, במיוחד אם אתם רוצים שהוא יחזיק מעמד שנים ארוכות ויצדיק את ההשקעה בו. לא משנה באיזה חומר תבחרו (למעט הפלסטיק הרגיל והזול) מרבית מערכות הישיבה יעלו לכם בין כמה מאות לכמה אלפי שקלים, ויחזיקו מעמד עונה אחת במקרה הרע ושנים ספורות במקרה הטוב.
מראה והתאמה לסגנון עיצוב: פלסטיק נחשב לפחות יפה משאר סוגי החומרים. היתרון שלו הוא שהוא קל ונוח להזיז אותו ממקום למקום. כדי להפוך את המראה ליוקרתי יותר ניתן לבחור בריהוט שמשלב אלמנטים של זכוכית ועץ עם הפלסטיק, וחוץ מזה תמיד אפשר לשדרג אותו עם כריות מעוצבות.
תחזוקה ועמידות: היתרון של פלסטיק הוא שהוא לא מצריך תחזוקה למעט ניקוי מדי פעם, הוא רחיץ ועמיד בשמש ובגשם ויכול להחזיק כמה שנים ארוכות.
האם משתלם? יחסית למחירו הנמוך הוא יכול להחזיק מעמד זמן רב, ויכול לתת תמורה הולמת לשימוש בו. מה שכן, אם הוא דוהה ומאבד את צבעו, לא ישתלם להשקיע בצביעה בו, אלא תידרשו להחליף את פינת הישיבה. הוא מתאים בעיקר לריהוט גן כמו כסאות ושולחנות, ולא יתאים כרהיט שצריך לשאת משקל רב כמו נדנדה, או בסיס לערסל תלוי.
מראה והתאמה לסגנון עיצוב: ריהוט גן מאלומיניום הוא בעל מראה קליל. הוא יתאים לבית בעיצוב מודרני, וישתלב במיוחד בקרבת חלונות עם פרופיל אלומיניום. הוא מגיע כמסגרת לרהיטי זכוכית ובשילוב עם PVC.
תחזוקה ועמידות: היתרון הגדול של אלומיניום הוא העובדה שאינו מחליד. הוא עמיד בפני תנאי מזג-אוויר קשים ולא מצריך תחזוקה.
האם משתלם? אם אתם רוצים שקט תעשייתי, להימנע מלרוץ ולכסות את הריהוט בכל פעם לאחר השימוש והבית שלכם מעוצב בסגנון מודרני, זו הבחירה המומלצת ביותר עבורכם, שנותנת תמורה למחיר. גם אם הוא גבוה יחסית, הוא לפחות יחזיק מעמד תקופה ארוכה יותר.
מראה והתאמה לסגנון עיצוב: ריהוט גן מעץ משדר מראה הכי הרמוני בקרבת עצים וצמחים. הוא מתאים מאוד לריהוט גינה, ובייחוד אם הבית מעוצב בסגנון טבעי וכפרי.
תחזוקה ועמידות: מבין כל הסוגים העץ יצריך מכם הכי הרבה תחזוקה והתעסקות. הוא יכול להיפגע, להתרחב ולהתכווץ, כתוצאה מהפרשי טמפרטורה, לשנות את הגוון ותידרשו לצבוע אותו ולחזק בו את הברגים מדי שנה.
"העץ העמיד יותר הוא עץ הטיק, אבל הוא יכול להיות יקר מדי עבור ריהוט גן", אומר ניצן גרא מניצן פרויקטים. "לכן, העץ הפופולארי ביותר הוא עץ אורן, הוא זול יחסית ויכול לשאת משקל של נדנדה. בכל מקרה, אם בוחרים בעץ אורן חשוב מאוד שהוא יעבור הליך אימפרגנציה (איטום), שתפקידו להגן על העץ מפני מזיקים. סוגי עץ נוספים שיכולים להתאים לריהוט גם הם ספלי, סידר וארז, אך מחירם גבוה יותר".
ומה לגבי במבוק? גרא: "זהו חומר גלם מאוד בעייתי שמחזיק מעמד לתקופה מאוד קצרה ומרבית הנגרים לא ישקיעו בו. הוא לא מחזיק יותר מעונה או שתיים במקרה הטוב, באקלים הישראלי".
האם משתלם? אם אתם לא מפחדים מחידוש וצביעה מדי פעם, ולא מתכוונים להשקיע יותר מדי בעץ יוקרתי, זהו פתרון משתלם ועמיד לפחות לכמה שנים. בייחוד אם פינת הישיבה מיועדת להיות באזור מקורה, זהו חומר משתלם.
גרא מוסיף: "אם החלטתם להזמין מנגר, כדאי שתוודאו שהוא משתמש בברגים איכותיים שעוברים מצד לצד על מנת לשמור על יציבות הרהיט. כמו כן חשוב להקפיד למרות את הריהוט בלכה שעמידה בפני קרני UV או לכל הפחות לשים על העץ שמן לעץ ללא עופרת".
מראה והתאמה לסגנון עיצוב: המראה הקלוע המאפיין את הראטן משתלב מעולה עם שטחים ירוקים וצמחים ולכן מאוד מתאים לגינות, לגגות ולמרפסות.
תחזוקה ועמידות: ישנם שני סוגי ראטן: טבעי וסיתנטי. הטבעי יקר במיוחד ולא עמיד בפני תנאי מזג-אוויר קשים והפרשי טמפרטורות גבוהים. לעומתו, הסינתטי (שהוא סיבה פלסטי למעשה) מאוד מתאים לאקלים הארץ-ישראלי. כמו אלומיניום גם ראטן סינתטי לא יצריך מכם תחזוקה, יעניק לכם שקט נפשי והוא מאוד אופנתי. הסוג הטבעי, לעומת זאת ייפרם כעבור תקופה קצרה, יישבר בקצוות ויהיה פחות נעים ובטיחותי לישיבה. ועדיין, קחו בחשבון שהצבע שלו עתיד לדהות בשמש, כך שאם הוא מיועד להיות לאורך זמן תחת משטח שאינו מקורה, הוא ישנה את צבעו.
האם משתלם? מחירו נע בין כמה מאות לכמה אלפי שקלים. אם אתם מתכוונים להקפיד לכסות אותו בימים החמים מפני לחות, ולאחסן אותו במקום יבש בעונה הקרה - הוא יכול לשרת אתכם לכמה שנים ספורות. קחו בחשבון שתצטרכו להחליף את הכריות עם התבלותן, ולא בטוח שתימצאו את המידות המתאימות.